Ján Lašák

**Ján Lašák** (* 10. apríl 1979, Zvolen) je bývalý slovenský hokejový brankár.

## Klubový hokej

S hokejom začínal v HKm Zvolen. V extralige debutoval v sezóne 1998/99 kde odohral 8 zápasov. V nasledujúcom ročníku odišiel do Severnej Ameriky. V roku 1999 ho draftoval klub Nashville Predators v 2. kole ako 65. v poradí.

V sezóne 2001/02 sa stal prvým slovenským brankárom v NHL. Za dva roky však odohral len 6 zápasov, pričom ani raz nedosiahol víťazstvo. Väčšinou chytal vo farmárskom mužstve Milwaukee Admirals, preto sa rozhodol pre návrat do Európy. V ročníku 2003/04 hral za SKA Petrohrad v ruskej hokejovej superlige. Od sezóny 2004/05 pôsobil v českej hokejovej extralige v mužstve HC Pardubice, v prvom roku pôsobenia (počas lockoutu v NHL) pomohol vybojovať majstrovský titul, pričom v play-off mal najlepšiu percentuálnu úspešnosť spomedzi brankárov a získal ocenenie Zlatá helma.

Po avizovanom návrate Dominika Haška pred sezónou 2009/10 odišiel na hosťovanie do slovenského klubu HC Košice, v decembri ho angažoval klub KHL Atlant Mytišči, ktorému sa zranil brankár Martin Gerber, pôvodne malo ísť o hosťovanie do konca januára 2010. Po sérii kvalitných výkonov s ním vedenie predĺžilo zmluvu do konca sezóny. V nasledujúcom ročníku chytal za Jokerit Helsinki, v sezóne 2011/12 hral opäť v KHL za Amur Chabarovsk, v priebehu nasledujúcej prestúpil do Spartaku Moskva. 

V ročníku 2013/14 začal chytať za klub slovenskej extraligy Dukla Trenčín, pričom sa s vedením dohodol, že nebude poberať žiaden plat. V priebehu sezóny prestúpil do českého extraligového klubu Bílí Tygři Liberec a v sezóne 2015/16 s ním získal majstrovský titul. O rok neskôr ukončil hráčsku kariéru. 

### Klubová štatistika

## Reprezentácia

Slovensko reprezentoval na MS juniorov 1999, kde pomohol v zisku bronzovej medaily. V seniorskej kategórii sa zúčastnil majstrovstiev sveta v rokoch 2000 (striebro), 2001, 2002 (zlato), 2003 (bronz), 2004, 2005, 2006, 2008, 2009 a 2011. Zúčastnil sa aj ZOH 2006 v Turíne. Niekoľko rokov bol slovenskou brankárskou jednotkou. Spolu v reprezentácii odchytal **65** zápasov. Nosí reprezentačný dres s číslom 25.

### [[Majstrovstvá sveta v ľadovom hokeji 2000|MS 2000]]
Na svojom prvom seniorskom šampionáte v ruskom Petrohrade sa významnou mierou zaslúžil o zisk prvej medaily pre slovenskú reprezentáciu, Slovensko sa prebojovalo do finále, v ktorom prehralo s Českom 3:5.

### [[Majstrovstvá sveta v ľadovom hokeji 2002|MS 2002]]
Výraznou oporou bol aj na MS v Göteborgu. V semifinále so Švédskom chytil v predĺžení čistú šancu súpera a následne všetky samostatné nájazdy. Vo finále Slovensko porazilo Rusko 4:3 a stalo sa prvý raz v histórii majstrom sveta.

### [[Majstrovstvá sveta v ľadovom hokeji 2003|MS 2003]]
Na šampionáte vo Fínsku Slovensko získalo bronzové medaily po víťazstve nad Českom 4:2. Lašák zaznamenal najlepšiu percentuálnu úspešnosť spomedzi všetkých brankárov – 93,5.

### [[Majstrovstvá sveta v ľadovom hokeji 2004|MS 2004]]
Na majstrovstvách sveta v Česku sa Slovensko tretí raz za sebou prebojovalo do semifinále, v ktorom prehralo s Kanadou 1:2. Kanadský hráč Shawn Horcoff strelil víťazný gól po faule na Lašáka, ktorý vyšiel za bránu v snahe rozohrať puk. V súboji o bronz Slovensko prehralo s USA 0:1 po samostatných nájazdoch. Na podujatí zaznamenal percentuálnu úspešnosť 95,4, čo bolo najlepšie hodnotenie zo všetkých brankárov.

### [[Majstrovstvá sveta v ľadovom hokeji 2005|MS 2005]]
Na svetovom šampionáte vo Viedni a Innsbrucku obsadila slovenská reprezentácia piate miesto. Po kvalitných výkonoch v základnej skupine (Bielorusko 2:1, Rusko 3:3 a Rakúsko 8:1), postúpilo Slovensko do ďalších bojov z prvého miesta. V osemfinálovej skupine prehralo s Českom (1:5), ďalšie dva zápasy vyhralo (Švajčiarsko 3:1, Kazachstan 3:1). V skupine skončilo na treťom mieste za Ruskom a Českom a vo štvrťfinále sa stretlo s Kanadou. V dramatickom zápase prehralo 4:5, víťazný gól strelil Joe Thornton štyri minúty pred koncom takmer od modrej čiary. 

Lašák nastúpil od začiatku vo všetkých stretnutiach, okrem zápasov s Rakúskom a Českom. V zápase s Českom vystriedal po prvej tretine Rastislava Staňu, ktorý dostal 5 gólov a v ďalších dvoch tretinách si udržal čisté konto. Dostal celkovo 11 gólov, viac ako raz inkasoval iba v zápase s Ruskom (3) a vo štvrťfinále s Kanadou (5). O Thorntonovom góle povedal: *Strelu som dokonale prečítal, išla mi čisto do lapačky, zrazu sa však puk postavil na hranu a i keď pôvodne smeroval tridsať čísel nad bránku, spadol dnu.* V úspešnosti zásahov sa umiestnil na 9. mieste (91,27 %). 

### [[Ľadový hokej na zimných olympijských hrách 2006|ZOH 2006]]
Slovensko skončilo na piatom mieste. Základnú skupinu vyhralo bez straty bodu, bolo však vyradené v štvrťfinále Českom. Ján Lašák odchytal iba zápas s Lotyšskom (6:3). 

### [[Majstrovstvá sveta v ľadovom hokeji 2006|MS 2006]]
Tréner František Hossa ho nominoval na Majstrovstvá sveta v lotyšskej Rige, už v prvom zápase proti Bielorusku sa však zranil a nahradil ho Karol Križan.

### [[Majstrovstvá sveta v ľadovom hokeji 2008|MS 2008]]
Členom reprezentačného výberu bol aj na svetovom šampionáte v Kanade. Slovensko nepostúpilo zo základnej skupiny po prehrách s Nemeckom a Fínskom. V zápasoch o udržanie zdolalo Slovinsko 5:1 a 4:3 (po samostatných nájazdoch). Lašák nechytal len v stretnutí s Fínskom, keď nastúpil Peter Budaj. Bol ocenený ako jeden z troch najlepších hráčov Slovenska na turnaji.

### [[Majstrovstvá sveta v ľadovom hokeji 2009|MS 2009]]
Tréner Ján Filc ho nominoval na MS vo Švajčiarsku. V prvých dvoch zápasoch základnej skupiny proti Maďarsku (4:3) a Bielorusku (1:2 po samostatných nájazdoch) chytal Rastislav Staňa, pričom Lašák vystriedal Staňu po prvom samostatnom nájazde Bieloruska. V poslednom zápase základnej skupiny proti Kanade (3:7) začal chytať Jaroslav Halák, ktorého Lašák vystriedal po piatom obdržanom góle.

### [[Majstrovstvá sveta v ľadovom hokeji 2011|MS 2011]]
Tréner Glen Hanlon ho nominoval na domáci šampionát v Bratislave, neodchytal však žiadne stretnutie, keď bol náhradníkom Jaroslava Haláka.

### Reprezentačná štatistika

## Ocenenia
* Brankár roka (ECHL) – 1999/00
* Nováčik roka (ECHL) – 1999/00
* Najlepší brankár Slovenska v ankete Zlatý puk – 2002, 2003, 2004, 2005
* Zlatá helma (česká extraliga) – 2004/05
* brankár roka (česká extraliga) – 2015/16

## Rodina
Ján Lašák je rozvedený, s exmanželkou Andreou majú dve deti, syna Jána a dcéru Lillien (* 2005).

S priateľkou Romanou, uzavreli manželstvo (2024)  majú spolu syna Mateja (2021) a dcéru Emily (2025)

## Referencie

## Iné projekty

## Externé odkazy
* 
* 
* 

Kategória:Slovenskí hokejisti
Kategória:Slovenskí hokejoví brankári
Kategória:Slovenskí olympionici
Kategória:Hráči Nashville Predators
Kategória:Hráči Milwaukee Admirals
Kategória:Hráči HKm Zvolen
Kategória:Hráči HC Košice
Kategória:Hráči Dukly Trenčín
Kategória:Hráči HC Pardubice
Kategória:Hráči SKA Petrohrad
Kategória:Hráči Amur Chabarovsk
Kategória:Hráči Atlant Mytišči
Kategória:Hokejisti Spartaku Moskva
Kategória:Hráči Jokerit Helsinki
Kategória:Hráči Bílí Tygři Liberec
Kategória:Slovenskí hokejisti draftovaní NHL
Kategória:Hokejisti draftovaní klubom Nashville Predators
Kategória:Majstri sveta v ľadovom hokeji
Kategória:Účastníci MS v hokeji 2000
Kategória:Účastníci MS v hokeji 2002
Kategória:Účastníci MS v hokeji 2003
Kategória:Účastníci MS v hokeji 2004
Kategória:Účastníci MS v hokeji 2005
Kategória:Účastníci MS v hokeji 2006
Kategória:Účastníci MS v hokeji 2008
Kategória:Účastníci MS v hokeji 2009
Kategória:Účastníci MS v hokeji 2011
Kategória:Osobnosti zo Zvolena
Kategória:Brankári Nashville Predators
Kategória:Hokejisti na Zimných olympijských hrách 2002
Kategória:Držitelia Medaily prezidenta Slovenskej republiky